畢少董繙經圖詩
作者：王銍
朝代：宋

paragraphs: 我知君子有常心，誰謂春秋無定法。
常心定法皆一途，萬變在前吾不惑。
錦衣白馬青油客，回首傷心淪異域。
縞带喜贈延州來，一見渾如舊相識。
片時偷生萬年泣，倘得義成身乃立。
已將死生委天公，要因筆削明吾迹。
偃蹇榻上書千帙，坐使羣儒仆牆壁。
凜然紬史行天誅，掃除坦塗大搜索。
贊辭自昔非游夏，叛去于今無籍湜。
鴻雁書聞到上林，管絃聲任來凝碧。
嫣然侍側兩少麗，桃葉桃根莫能及。
荳蔻梢輕露有華，早梅花嫩春無力。
欲將婢子固君心，豈料君心堅鐵石。
果聞遠使報還家，萬里精誠初不隔。
書成初奏未央宮，金馬石渠皆動色。
不與左氏作忠臣，忠欲天王坐中國。
聖人大法先能識，節義大閑今獨得。
傷麟嘆鳳非道窮，千載相逢猶咫尺。
尊王便是祝釐心，聖人壽與天無極。